Policijska uprava zadarska reagirala je na medijske napise vezane uz deložaciju obitelji Vukić i postupanje interventnih policajaca tvrdeći kako se zbog netočnih informacija u medijima stvara slika o dvojbenom postupanju policije.

Glasnogovornik Elis Žodan ističe da su u četvrtak, na temelju zakonitog zahtjeva Općinskog suda u Zadru, pružili pomoć službeniku suda u provođenju sudskog postupka kada je grupa građana odbila zapovijed policijskih službenika i ometala sudski postupak pružanjem pasivnog otpora, zbog čega je privedena 21 osoba. Protiv svih privedenih Prekršajnom sudu u Zadru podneseni su optužni prijedlozi, a nakon prekršajnog istraživanja svi su pušteni.

Priopćenjem se u petak oglasio i Općinski sud u Zadru koji tvrdi da je jučerašnja deložacija obitelji Vukić uspješno provedena, a obitelji Vukić je u dogovoru s vlasnikom privremeno omogućen pristup kući kako bi u roku od 20 dana našli rješenje za smještaj i svoje stvari iznijeli iz kuće.

Sud ističe da nije riječ ni o kakvoj proceduralnoj pogrešci suda, kao ni o nalogu sutkinje ni sudskog ovršitelja za povratkom obitelji Vukić, kako su prenijeli neki mediji, nego isključivo o internom dogovoru prijašnjih vlasnika s novim vlasnikom kuće, o čemu postoji i zapisnik.

>>Vukićevi ipak vraćeni kući! Kupac nije osigurao prostor za stvari